
Machiavellista és/ vagy jobb elmeolvasó 11 évesek? - Elmeteória és machiavellizmus a társas kapcsolatok fényében

Az elmeteória az a képességünk, amellyel más embereknek önálló mentális tartalmakat és állapotokat tulajdonítunk.
A machiavellizmus egy világnézeti stílus és/vagy magatartási forma, amely olyan taktikákat és viselkedési módokat foglal magába, amelyek egy másik személy eszközként való felhasználását jelentik az adott személy saját céljainak elérése érdekében.
A szociometriai kritériumok az adott közösségben elfoglalt pozíciókat mutatják. (pl.: rokonszenvi választások, személyi bizalom, stb.)
Hipotéziseim egyrészt az elmeteória és a machiavellizmus szociometriai kritériumokkal kapcsolatos összefüggéseinek vizsgálata köré csoportosultak, másrészt az elmeteória és a machiavellizmus kapcsolatára irányulnak az adott életkorban.
A vizsgálatomban 95 személy vett részt (53 fiú és 42 lány); az átlagéletkor: 10,76 év.
Az elmeteória a rokonszenvi választások és az érvényesülés szociometriai kritériumával jelentős pozitív irányú összefüggést mutat.
A machiavellizmus és a népszerűség szociometriai kritériuma között jelentős negatív irányú összefüggés áll fenn.
Az alacsony és magas machiavellisták csoportjai között jelentős eltérést találtam a bizalom és az érvényesülés szociometriai kritériumának tekintetében, valamint megközelítőleg jelentős eltérést a rokonszenvi választások és a népszerűség szociometriai kritériumát illetően.
A machiavellizmus és elmeteória kapcsolatának tekintetében - jelen kutatás eredményei szerint – jelentős negatív irányú összefüggés áll fenn.

